''Məktəbdə şagirdlərin başına bit düşür'' » Arqument.az Azərbaycanda özəl xəbərlər, araşdırmalar, təhlillər və müsahibələrin tək ünvanı
09-06-2019 17:35 / Bu xəbər 279 dəfə oxundu
"Kəndin məktəbi anti-sanitariya vəziyyətindədir. O qədər baxımsızdır ki, uşaqlarımızın başına tez-tez bit düşür. Bir nəfər gəlib yoxlamır, baxmır. Natəmizlik, təmirsizlik, şəraitsizlikdir”.
"Odur ki, üzümüzü dövlətə tutub, xahiş edirik. Nolar, bizim uşaqlarımıza yazıqları gəlsin, onlar da gələn dərs ilini normal məktəbdə oxusunlar. Məktəbin bitməsinə az qalıb. Plana salınsa, tətildə təmir edilər və ya kənddə yeni məktəb tikilər” – deyə, valideynlər bildirirlər.
"Məktəbin normal laboratoriyası yox, idman zalı pis gündə, sinif otaqları ondan da betər... Valideynlər nə qədər aralarında pul toplayıb, məktəbi təmir etdirməlidir? Mən bilən, bu işə dövlət baxmalıdır axı. Məktəbin dam örtüyünün ciddi təmirə ehtiyacı var. 50-60 ilin məktəbidir. Tavanı damır, döşəməsi deşik-deşik, partalar, qapı və pəncərələr uçub-tökülüb”.
Ağasəddin Rəhimov deyir ki, sonuncu dəfə məktəbi kəndin Rusiyada yaşayan və çalışan sakinləri təmir edib. Ancaq tək dərd məktəbin təmiri də deyil. "Məktəbə getmək də zülmdür”, - deyir:
"Uşaqlar dərsdən yayınırlar. Çünki yolu bərbaddır. Gedib-gələndə palçığa düşürlər, batırlar. Üstəlik, natamam orta məktəbdir. Hər şeyimiz çətindir, dərddir. Baxın, görün, bu məktəbdə müasir Azərbaycana yaraşan nə var? Sovetdənqalma bir yerdir. Yağış yağır, məktəbə damır. Bu məktəbin istismar müddəti bəlkə də 30 il əvvəldən bitib”.
"İstilik sistemi yoxdur. Odun qalayırlar, o da his-pas içində. İndiki dövrdə məktəbdə odun yandırarlar? Natəmizlik, antisanitariyadır. Bir baxın, məktəbin məktəb olduğunu göstərən hər hansı bir lövhə də yoxdur. Xahiş edirik, bizim uşaqlar üçün də normal şərait yaratsınlar. Təhsil elə buradan başlayır. Ölkədə təhsilin nə qədər yüksək səviyyədə olduğunu göstərsinlər”.
"Yaxın illərdə belə problem qalmayacaq. Amma bütün bu problemlərin hamısını bir günün içində həll etmək mümkün deyil. Onlar da sıralarını gözləsinlər”.